ইয়োসেপ সামিতিয়া
ইয়োসেপ সামিতিয়া বিলালতা (কাতালান উচ্চারণ: [ʒuˈzɛp səmitiˈe]; ২ ফেব্রুয়ারি ১৯০২ – ৪ মে ১৯৭২), যিনি হোসে সামিতিয়া নামেও পরিচিত, ছিলেন একজন স্পেনীয় ফুটবল খেলোয়াড়, ম্যানেজার এবং স্কাউট যিনি ফুটবল ক্লাব বার্সেলোনা, রিয়াল মাদ্রিদ, নিস, কাতালান একাদশ এবং স্পেনের জন্য মধ্যমাঠের খেলোয়াড় হিসাবে খেলেছিলেন। পরে তিনি আতলেতিকো মাদ্রিদ, নিস এবং বার্সেলোনার কোচ হন এবং বার্সেলোনা ও রিয়াল মাদ্রিদের জন্য স্কাউট হিসেবে কাজ করেন। বার্সেলোনার সাথে খেলোয়াড়ি জীবনে সামিতিয়া ১৮৭টি অফিসিয়াল গোল করেছিলেন এবং অবসর গ্রহণের সময় তিনি ক্লাবের সর্বকালের সর্বোচ্চ গোলদাতা ছিলেন। ২০২০ সাল পর্যন্ত তিনি লুইস সুয়ারেস, লাসজলো কুবালা, সিজার এবং লিওনেল মেসির পরে ক্লাবের পঞ্চম সর্বকালের সর্বোচ্চ গোলদাতা। একজন খেলোয়াড় হিসেবে সামিতিয়া মধ্যমাঠের সাধারণ ভূমিকায় অগ্রণী ভূমিকা পালন করেছিলেন এবং তার শৈলীর কারণে তাকে সুররিয়েলিস্তা (পরাবাস্তববাদী) এবং হোম মাগোস্তা (ফড়িং মানব) ডাকনাম দেওয়া হয়েছিল। একজন ম্যানেজার হিসেবে তিনি বার্সেলোনাকে ১৯৪৫ সালে লা লিগায় শিরোপা আনতে অবদান রাখেন এবং একজন স্কাউট হিসেবে তিনি বার্সেলোনার আরেক কিংবদন্তী লাসজলো কুবালাকে নিয়োগ করেন। যদিও, সামিতিয়াকে পরবর্তীতে দ্বৈত এজেন্ট হিসেবে অভিযুক্ত করা হয় যখন ক্লাবটি আলফ্রেদো দি স্তেফানোকে দলে ভেড়ানোর চেষ্টা করে এবং ১৯৬০-এর দশকে তিনি হেলেনিও হেরেরার সাথে বাদ পড়েন এবং রিয়াল মাদ্রিদে কাজ করতে যান। দি স্তেফানো সম্পর্কে তার ভূমিকা, দুবার রিয়াল মাদ্রিদে দলত্যাগ করা এবং ফ্রান্সিসকো ফ্রাঙ্কোর সাথে তার বন্ধুত্ব স্বত্বেও সামিতিয়া ফুটবল ক্লাব বার্সেলোনার একজন কিংবদন্তি ব্যক্তিত্ব হিসেবে রয়ে গেছেন।[তথ্যসূত্র প্রয়োজন] ১৯৭২ সালে যখন তিনি মারা যান, তখন তাকে রাষ্ট্রীয় অন্ত্যেষ্টিক্রিয়া দেওয়া হয় এবং একটি রাস্তা দেওয়া হয় যা কাম্প ন্যুতে নিয়ে যায়।